Απόστολος Γκλέτσος

Ο **Απόστολος Γκλέτσος** (Βόλος, 27 Ιουνίου 1967) είναι Έλληνας ηθοποιός και πολιτικός. Στις αρχές του Δεκεμβρίου του 2014 ίδρυσε την κεντρώα πολιτική κίνηση «Τελεία», με την οποία συμμετείχε στις βουλευτικές εκλογές του Ιανουαρίου 2015 λαμβάνοντας ποσοστό 1,77%. Έχει παίξει σε πλήθος τηλεοπτικών σειρών. Κατά το παρελθόν, διετέλεσε δήμαρχος Στυλίδας (2011-19).

## Βιογραφικό
Γεννήθηκε το 1967. Γονείς του ήταν οι Στάθης Γκλέτσος και Βασιλική Γκλέτσου και έχει μία αδερφή, την Άννα. Ο συνονόματος εξάδερφός του Απόστολος Γκλέτσος διετέλεσε Βουλευτής Φθιώτιδας με την Χρυσή Αυγή.

### Τηλεοπτικές Δουλειές
Έχει παίξει στο βίντεο κλιπ «Διδυμότειχο Μπλουζ» το 1989. Έκανε το τηλεοπτικό του ντεμπούτο το 1990 σε ένα επεισόδιο της κωμικής σειράς των Μιχάλη Ρέππα και Θανάση Παπαθανασίου «Οι τρεις Χάριτες». Τη σεζόν 1991-1992 συμμετείχε στη δραματική σειρά «Φάκελος Αμαζών» ενώ ακολούθησε η σειρά «Ανατολικός Άνεμος» την επόμενη σεζόν. Έπαιξε επίσης στις σειρές «Ο χήρος, η χήρα και τα χειρότερα», «Θα μιλήσεις με τον δικηγόρο μου», και «Στον αστερισμό της γραβάτας». 

Από το 1992 μέχρι και το 1994 έπαιξε τον πρώτο του πρωταγωνιστικό ρόλο στην τηλεόραση στην αστυνομική σειρά «Τμήμα Ηθών» ενώ παράλληλα έκανε και δύο γκεστ εμφανίσεις στην κωμική σειρά «Της Ελλάδος τα παιδιά». Την ίδια περίοδο έκανε την πρώτη του απόπειρα στην παρουσίαση, παρουσιάζοντας μαζί με την Ρούλα Κορομηλά το ψυχαγωγικό show «Ciao ΑΝΤ1» που υπήρξε ένα από τα πιο επιτυχημένα προγράμματα της ελληνικής τηλεόρασης. Τη σεζόν 1994-1995 πρωταγωνίστησε μαζί με την Μιμή Ντενίση στην ρομαντική κομεντί «Κάποιος να τη φυλάει» ενώ το ίδιο διάστημα οι δύο τους υπήρξαν -πέρα από τηλεοπτικό- ζευγάρι και στη ζωή. Την επόμενη τηλεοπτική σεζόν παρουσίασε τηλεπαιχνίδι «Χρυσά Τρίποντα». Τη σεζόν 1995 έπαιξε σε ένα επεισόδιο της σειράς  «Δρόμοι της πόλης» και στη σειρά Τζακ Ποτ του ΑΝΤ1. Από το 1996 μέχρι το 1997 πρωταγωνίστησε στην κωμική σειρά του Γιώργου Κωνσταντίνου «Σοφία Ορθή» παίζοντας μαζί με την Σοφία Αλιμπέρτη.

Το 1997 πρωταγωνίστησε στην δραματική σειρά Ψίθυροι καρδιάς μαζί με την Άννα-Μαρία Παπαχαραλάμπους. Στη σειρά αυτή ερμήνευσε το ρόλο του νεαρού αρχιτέκτονα Αντώνη Μαυράκη που ερωτεύεται την νεαρή τσιγγάνα Ερατώ. Η σειρά αποτελεί μέχρι και σήμερα μία από τις πιο επιτυχημένες δραματικές σειρές της ελληνικής τηλεόρασης ενώ ένα από τα επεισόδια αυτής κατέγραψε ποσοστό ρεκόρ με τηλεθέαση 76,7% τον Φεβρουάριο του 1998. Εξαιτίας της τεράστιας επιτυχίας που κατέγραψε η σειρά το πρωταγωνιστικό δίδυμο δέχτηκε πολλές προτάσεις τα επόμενα χρόνια. 

Τη σεζόν 1998-1999 πρωταγωνίστησε μαζί με τη Σμαράγδα Καρύδη στην αισθηματική σειρά «Το φτερούγισμα του γλάρου» ενώ την επόμενη σεζόν συνεργάστηκε και πάλι με τον Μανούσο Μανουσάκη στην δραματική σειρά «Σύνορα αγάπης». Από το 2000 μέχρι το 2001 έπαιξε μαζί με την Βάνα Μπάρμπα και την Ντίνα Κώνστα στη σειρά «Σαν χειμωνιάτικη λιακάδα». Τη σεζόν 2001-2002 πρωταγωνίστησε για πρώτη φορά μετά από αρκετά χρόνια στη κωμική σειρά «Άγιο είχαμε». Ακολούθησε ο πρωταγωνιστικός ρόλος στον τρίτο κύκλο της σειράς «Αέρινες Σιωπές» τη σεζόν 2002-2003 ενώ τη σεζόν 2003-2004 έκανε κάποιες σύντομες εμφανίσεις στις σειρές «Η Νταντά», «Επτά Θανάσιμες Πεθερές» και «Όλα στην ταράτσα».

Τη σεζόν 2004-2005 πρωταγωνίστησε στην κωμική σειρά του Βασίλη Θωμόπουλου «Τηλεμπόρα» ερμηνεύοντας το ρόλο του οικολόγου Μάρκου Σεβαστού, μαζί με την Θεοφανία Παπαθωμά. Την επόμενη σεζόν έπαιξε στην κωμική σειρά «Πες μου ναι» μαζί με τον Αλέκο Συσσοβίτη και τη Κατερίνα Λέχου ενώ παρουσίασε την ψυχαγωγική μουσική εκπομπή «Έτσι είναι η ζωή» στο κανάλι 902 TV. Την ίδια περίοδο έκανε μία guest εμφάνιση σε δύο ιστορίες της σειράς Το Κόκκινο Δωμάτιο ενώ τη σεζόν 2008-2009 πρωταγωνιστεί στη μαύρη κωμωδία «Το σόι μου μέσα» που δεν σημείωσε ιδιαίτερη επιτυχία και ολοκληρώθηκε πρόωρα.

Το 2014 έκανε κάνοντας μία γκεστ εμφάνιση σε μία ιστορία της κωμικής σειράς του Λάκη Λαζόπουλου «Δια Ταύτα». Από το 2017 μέχρι το 2019 έχει έναν από τους πρωταγωνιστικούς ρόλους στην καθημερινή δραματική σειρά «Το Τατουάζ». Από τον Σεπτέμβριο του 2019 εώς το 2021 υποδύθηκε τον δημοσιογράφο Σίμο Καρατζά στην καθημερινή σειρά «8 Λέξεις». Τη σεζόν 2021-2022 πρωταγωνίστησε στην καθημερινή σειρά "Μόλις χθες" στον ΣΚΑΪ. Τη σεζόν 2022-2023 πρωταγωνίστησε στη σειρά «Η Δική Μας Οικογένεια» στο Open TV. Το 2022 έπαιξε ως γκεστ στη σειρά «Τα Νούμερα», στο επεισόδιο: Φούμα-Φούμα  στην ΕΡΤ1. Το 2023 συμμετείχε στη σειρά «Στα 4» στο ΑΝΤ1+ και στη σειρά «Η Γη της Ελιάς» του MEGA στο ρόλο του Τζον Μακρίδη.*Το 2025 σειρά «Σέρρες» στον ρόλο του Θανάση στο  [[ΑΝΤ1]].*

### Θέατρο
Τη θεατρική σεζόν 1992-1993 έπαιξε μαζί με τον Μίμη Χρυσομάλλη, τη Χρύσα Ρώπα, τη Μαρία Καβογιάννη και άλλους στην παράσταση «Οι γαμπροί της Ευτυχίας» σε σκηνοθεσία Σταμάτη Φασουλή. Το καλοκαίρι του 1994 έπαιξε στο θεατρικό έργο του Νίκου Φώσκολου «Πόρνες και Πόρνες» συμπρωταγωνιστώντας μαζί με τον Φαίδωνα Γεωργίτση. Ακολουθούν οι θεατρικές παραστάσεις «Άννα Καρένινα» την περίοδο 1994-1995, η επιθεώρηση του Χάρρυ Κλυνν «Καυκαλήθρες και τσιτσίραυλα» το καλοκαίρι του 1995, «Λεωφορείον ο Πόθος» και άλλες. Η τελευταία του μέχρι στιγμής θεατρική παρουσία έγινε την περίοδο 2009-2010 στο έργο «Τριαντάφυλλο στο στήθος» στο ΔΗΠΕΘΕ Ρούμελης.

### Κινηματογράφος
Έκανε το κινηματογραφικό του ντεμπούτο το 1989 στην κοινωνική ταινία της Λουκία Ρικάκη «Ταξίδι στην Αυστραλία». Ακολουθεί η ταινία «Προς την ελευθερία» το 1996 ενώ το 1999 πρωταγωνιστεί στην αστυνομική ταινία του Γιάννη Παρασκευόπουλου «Νετρίνο» μαζί με την Τάνια Καψάλη και τον Δημήτρη Πιατά.

Το 2011 επιστρέφει κινηματογραφικά με την συμμετοχή του στην ταινία «Without Borders».

### Πολιτική
Από το 2002 μέχρι το 2010, διατέλεσε δημοτικός σύμβουλος του Δήμου Στυλίδας ξεκινώντας την ενασχόλησή του με την τοπική αυτοδιοίκηση.  

Στις δημοτικές εκλογές του 2010 εκλέχθηκε δήμαρχος του Δήμου Στυλίδας. Στις 8 Δεκεμβρίου 2014 ίδρυσε το πολιτικό κόμμα Τελεία με το οποίο στις βουλευτικές εκλογές του Ιανουαρίου 2015 έλαβε ποσοστό 1,77% σε πανελλαδικό επίπεδο. Ακόμη την ίδια χρόνια επανεκλέχθηκε δήμαρχος του Δήμου Στυλίδας για μία ακόμη πενταετία.

Από το 2019 είναι περιφερειακός σύμβουλος Στερεάς Ελλάδας. Διεκδίκησε δύο φορές την θέση του περιφερειάρχη Στερεάς Ελλάδας. Στις αυτοδιοικητικές εκλογές του 2019 ως επικεφαλής του συνδυασμού *ΕΝΩΤΙΚΗ ΠΕΡΙΦΕΡΕΙΑΚΗ ΚΙΝΗΣΗ* (με την στήριξη ΑΝ.ΕΛ. και Ν.Ε.Ο.) λαμβάνοντας ποσοστό 23,84% και σε αυτές του 2023 (με την στήριξη του ΣΥΡΙΖΑ-Π.Σ.) λαμβάνοντας ποσοστό 24,88%. Συμμετείχε ως υποψήφιος στις εσωκομματικές εκλογές του ΣΥΡΙΖΑ στις 24 Νοεμβρίου του 2024, που απέτυχε να εκλεγεί με ποσοστό 1,99%. Στις 18 Ιουνίου του 2025, ανακοίνωσε πως αποχωρεί από το κόμμα λόγω της διαφωνίας του με την άποψη ότι δεν πρέπει ο ΣΥΡΙΖΑ να ζητήσει την παραίτηση Μητσοτάκη λόγω της τραγωδίας των Τεμπών.Επίσης παραιτήθηκε και από Περιφερειακός Σύμβουλος Στερεάς Ελλάδας μετά την αποχώρηση του από τον ΣΥΡΙΖΑ ΠΣ δηλώνοντας οτι η παράταξη ανήκει στον ΣΥΡΙΖΑ.

## Παραπομπές

* Εργογραφία

Κατηγορία:Δήμαρχοι ελληνικών πόλεων
Κατηγορία:Περιφερειακοί Σύμβουλοι ανά την Ελλάδα
Κατηγορία:Έλληνες αρχηγοί κομμάτων
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου